PMIndiaData/PMIndiaSum huggingface dataset:
प्रधानमंत्री ने अरुणाचल प्रदेश का दौरा किया

अरुणाचल को आज गति और ऊर्जा दोनों ही मिल रही हैं। गरीबी के खिलाफ जंग में बिजली, शिक्षा सर्वश्रेष्‍ठ हथियार हैं। हरमुति-नाहरलगुन रेल लाइन राष्‍ट्र को समर्पित की। नाहरलगुन एवं नई दिल्‍ली के बीच एसी एक्‍सप्रेस, नाहरलगुन व गुवाहाटी के बीच इंटर-सिटी एक्‍सप्रेस को हरी झंडी दिखाकर रवाना किया। अरुणाचल महोत्‍सव 2015 का उद्घाटन किया। राज्य के 29वें स्थापना दिवस पर स्मारिका जारी की। इटानगर के लिए जलापूर्ति योजना का उद्घाटन किया। 132 केवी की पारेषण लाइन की आधारशिला रखी। प्रधानमंत्री श्री नरेन्द्र मोदी ने कहा है कि अरुणाचल प्रदेश को आज गति और ऊर्जा दोनों ही मिल रही हैं। उन्होंने कहा कि केवल नारों के सहारे ही गरीबी का उन्मूलन नहीं हो सकता। प्रधानमंत्री ने कहा कि आज लांच की जा रही परियोजनाओं से कनेक्टिविटी बढ़ेगी और बिजली सुलभ होगी, जो आगे चलकर गरीबी के खिलाफ जंग में मह्त्वपूर्ण हथियार बन जाएंगी। प्रधानमंत्री हरमुति-नाहरलगुन रेल लाइन राष्ट्र को समर्पित करने के बाद इटानगर में उपस्थित विशाल जन समुदाय को संबोधित कर रहे थे। प्रधानमंत्री ने नाहरलगुन एवं नई दिल्ली के बीच एसी एक्सप्रेस और नाहरलगुन एवं गुवाहाटी के बीच इंटर-सिटी एक्सप्रेस को हरी झंडी दिखाकर रवाना किया। प्रधानमंत्री ने अरुणाचल महोत्सव 2015 का उद्घाटन किया और अरुणाचल प्रदेश के 29वें स्थापना दिवस पर एक स्मारिका जारी की। उन्होंने इटानगर के लिए एक जलापूर्ति योजना का उद्घाटन किया और 132 केवी की पारेषण लाइन की आधारशिला रखी। प्रधानमंत्री ने विशेष जोर देते हुए कहा कि पूर्वोत्तर क्षेत्र में अल्प विकास का सबसे बड़ा कारण कमजोर कनेक्टिविटी है। उन्होंने कहा कि ये परियोजनाएं कनेक्टिविटी बेहतर करने में योगदान देंगी। प्रधानमंत्री ने अरुणाचल प्रदेश में निहित विशाल पनबिजली संभावनाओं का जिक्र किया। उन्होंने उदाहरण देते हुए कहा कि नेपाल और भूटान अपनी अर्थव्यवस्था में व्यापक बदलाव के लिए किस तरह से पनबिजली का दोहन कर रहे हैं। उन्होंने मिसाल देते हुए यह भी कहा कि किस तरह से हिमाचल प्रदेश ने भारत में यही कारनामा कर दिखाया है। उन्होंने कहा कि अरुणाचल प्रदेश समूचे देश को बिजली मुहैया करा सकता है। उन्होंने इस राज्य की पनबिजली संभावनाओं का दोहन करने और इसके साथ ही पनबिजली परियोजनाओं के चलते विस्थापित होने वाले लोगों को समुचित मुआवजा देने का आह्वान किया। प्रधानमंत्री ने कहा कि केंद्र सरकार ने पूर्वोत्तर में छह नए कृषि विश्वविद्यालय खोलने की योजना बनाई है। उन्होंने कहा कि पूर्वोत्तर क्षेत्र विश्व भर में प्रसिद्ध जैविक खेती का एक प्रमुख केंद्र बन सकता है। उन्होंने कहा कि इस क्षेत्र में एफएम रेडियो सेवाओं का विस्तार किया जाएगा। प्रधानमंत्री ने कहा कि ‘मेक इन नॉर्थईस्ट’ को ‘मेक इन इंडिया’ का अभिन्न हिस्सा बनाने पर विचार किया जा रहा है। प्रधानमंत्री ने कहा कि केंद्र सरकार के मंत्री और वरिष्ठ अधिकारीगण पूर्वोत्तर राज्यों के साथ मिलकर काम कर रहे हैं, ताकि विकास की राह की बाधाएं दूर हो सकें। अरुणाचल प्रदेश के राज्यपाल लेफ्टिनेंट जरनल निर्भय शर्मा (सेवानिवृत्त), अरुणाचल प्रदेश के मुख्यमंत्री श्री नबम तुकी, केंद्रीय रेल मंत्री श्री सुरेश प्रभु, केंद्रीय रेल राज्य मंत्री श्री मनोज सिन्हा और केंद्रीय गृह राज्य मंत्री श्री किरेन रिजीजू भी इस अवसर पर उपस्थित थे।
मंत्रिमंडल ने 01 जुलाई 2017 से केंद्रीय कर्मचारियों के लिए अतिरिक्‍त 1 प्रतिशत महंगाई भत्‍ता और पेंशनभोगियों के लिए महंगाई राहत जारी करने को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने केंद्रीय कर्मचारियों के लिए अतिरिक्‍त 1 प्रतिशत महंगाई भत्‍ता और पेंशनभोगियों के लिए महंगाई राहत जारी करने को अपनी मंजूरी दे दी है। यह 01 जुलाई 2017 से लागू होगा। महंगाई भत्‍ते की अतिरिक्‍त किस्‍त का अर्थ मूल वेतन/पेंशन की 4 प्रतिशत मौजूदा दर के अतिरिक्‍त 1 प्रतिशत वृद्धि करना है, ताकि मूल्‍यवृद्धि के लिए क्षतिपूर्ति की जा सके। सातवें केंद्रीय वेतन आयोग की संस्‍तुतियों के आधार पर स्‍वीकृत फॉर्मूले के अनुसार यह वृद्धि की गई है। महंगाई भत्‍ते और मंहगाई राहत के कारण सरकारी खजाने पर कुल मिलाकर प्रतिवर्ष 3068.26 करोड़ रूपये और वित्‍त वर्ष 2017-18 (जुलाई 2017 से फरवरी 2018 तक 8 माह की अवधि के लिए) में 2045.50 करोड़ रूपये का भार आयेगा। इससे 49.26 लाख केंद्रीय कर्मचारी और 61.17 लाख पेंशनभोगी लाभान्वित होंगे।
मंत्रिमंडल ने विदेशी निवेश संवर्द्धन बोर्ड को भंग करने की मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने विदेशी निवेश संवर्द्धन बोर्ड (एफआईपीबी) को भंग करने की मंजूरी दी है। इस प्रस्‍ताव में एफआईपीबी को भंग करना और प्रशासनिक मंत्रालयों/विभागों को एफडीआई संबंधी आवेदन की प्रक्रिया के लिए सरकारी अनुमोदन की आवश्‍यकता को खत्‍म करने करना शामिल है। इस प्रकार एफडीआई के लिए आवेदन की प्रक्रिया संबंधी कार्य और एफडीआई नीति एवं फेमा के तहत सरकार की मंजूरी आदि को अब वाणि‍ज्‍य मंत्रालय के अधीन औद्योगिक नीति एवं संवर्द्धन विभाग (डीआईपीपी) के परामर्श से संबंधित मंत्रालयों/विभागों द्वारा निपटाया जाएगा। संबंधित मंत्रालय/विभाग मौजूदा एफडीआई नीति के तहत सरकार का निर्णय और आवेदनों की प्रक्रिया के लिए मानक संचालन प्रक्रिया (एसओपी) भी जारी करेगा। इसके साथ ही विदेशी निवेशकों को निवेश के लिहाज से भारत कहीं अधिक आकर्षक जगह दिखेगा और इसके परिणामस्‍वरूप एफडीआई प्रवाह बढ़ेगा। यह पहल कारोबारी सुगमता को बढ़ावा देगी और मैक्सिमम गवर्नेंस एंड मिनिमम गवर्नमेंट के सिद्धांत को आगे बढ़ाने में मदद करेगी। पृष्‍ठभूमि एफआईपीबी को भंग करने के प्रस्ताव को मंत्रिमंडल ने 24 मई 2017 को हुई अपनी बैठक में मंजूरी दे दी थी। फिलहाल एफडीआई संबंधी आवेदनों पर वित्त मंत्रालय के अधीन आर्थिक मामलों के विभाग (डीईए) के तहत एफआईपीबी द्वारा विचार किया जाता है जिसमें भारत सरकार के विभिन्‍न सचिव शामिल होते हैं। लेकिन मंत्रिमंडल के इस निर्णय के बाद अब एफडीआई आवेदनों को संबंधित उद्योग के प्रशासनिक मंत्रालयों द्वारा स्‍वतंत्र रूप से निपटाया जाएगा।
प्रधानमंत्री ने लखनऊ में ई-रिक्शा वितरण समारोह में शि‍रकत की; रिक्शा चालकों और उनके परिवारों के साथ बातचीत की

प्रधानमंत्री श्री नरेन्द्र मोदी ने आज लखनऊ में ई-रिक्शा के वितरण के लिए ‘भारतीय माइक्रो क्रेडिट’ द्वारा आयोजित एक समारोह में शि‍रकत की। प्रधानमंत्री ने एक चौपाल में रिक्शा चालकों के परिवारों से बातचीत की। बातचीत के दौरान अतिरिक्त आय के एक हिस्से की बचत करने और बच्चों की शिक्षा जैसे विषयों पर चर्चाएं हुईं। इस अवसर पर प्रधानमंत्री ने कहा कि पूरी दुनिया ने यह मान लिया है कि भारत ही आज विश्‍व में सबसे तेजी से विकास करने वाली प्रमुख अर्थव्यवस्था है। उन्होंने यह भी कहा कि वैश्विक मंदी के बावजूद इस तरह की उल्‍लेखनीय स्‍थि‍ति देखने को मिल रही है। उन्होंने कहा कि उनकी सरकार का मुख्य उद्देश्य गरीबों का कल्याण करना और युवाओं को रोजगार देना है। प्रधानमंत्री ने कहा कि युवाओं को नौकरी मांगने के बजाय नौकरी सृजित करने वाला बन जाना चाहिए। उन्होंने कहा कि उनकी सरकार ने इन उद्देश्यों को पूरा करने के लिए अनेक कदम उठाए हैं। इस संदर्भ में उन्होंने इस बात का उल्‍लेख किया कि ‘प्रधानमंत्री मुद्रा योजना’ की शुरुआत के बाद एक साल से भी कम समय में इससे 2 करोड़ लोग लाभान्वित हो चुके हैं। प्रधानमंत्री ने कहा कि आज ई-रिक्शा हासिल करने वाले लोगों के लिए यह सिर्फ पेडल रिक्शा से ई-रिक्शा की तरफ उन्‍मुख होने का एक साधारण परिवर्तन नहीं है, बल्कि एक संपूर्ण परिवर्तनकारी प्रक्रिया है। प्रधानमंत्री ने चयनित लाभार्थियों को सामाजिक सुरक्षा योजनाओं के साथ-साथ प्रतीकात्मक तौर पर ‘रुपे कार्ड’ भी सौंपे। प्रधानमंत्री ने 2100 ई-रिक्शा की रैली को झंडी दिखाकर रवाना किया।
भारत-फ़िनलैंड आभासी शिखर सम्मेलन में प्रधानमंत्री की प्रारंभिक टिप्पणी

Excellency, नमस्कार! आपके remarks के लिए बहुत-बहुत धन्यवाद। Excellency, COVID-19 से फ़िनलैंड में हुई जानहानि के लिए पूरे भारत की ओर से मेरी हार्दिक संवेदनाएं। आपके नेतृत्व में फ़िनलैंड ने इस pandemic को कुशलता से handle किया है। इसके लिए मैं आपको बधाई देता हूँ। Excellency, इस pandemic के दौरान भारत ने अपने domestic संघर्ष के साथ-साथ विश्व की जरूरतों का भी ध्यान रखा है। पिछले साल हमने 150 से अधिक देशों को दवाइयाँ और अन्य आवश्यक सामग्री भेजे थे। और हाल में हमनें लगभग 70 देशों को भारत में बनी vaccines की 58 मिलियन से अधिक doses पहुंची हैं। मैं आपको आश्वासन देना चाहता हूँ, कि हम अपनी क्षमता के अनुसार पूरी मानवता को आगे भी support करते रहेंगे। Excellency, फ़िनलैंड और भारत दोनों ही एक Rules-based, पारदर्शी, मानवतावादी और लोकतांत्रिक वैश्विक व्यवस्था में विश्वास रखते हैं। Technology, इनोवेशन, clean energy, environment, education ऐसे क्षेत्रों में हमारे बीच मजबूत सहयोग है। Post-COVID काल में वैश्विक आर्थिक recovery के लिए भी सभी sectors बहुत महत्वपूर्ण होंगे। Clean energy के क्षेत्र में फ़िनलैंड global leader है, और भारत का एक महत्त्वपूर्ण पार्टनर भी है। और आपने जब क्लाइमेट की चिंता की, तो में कभी कभी हमारे मित्रों को मज़ाक में बताता हूँ कि हमनें प्रकृति के साथ इतना अन्याय किया है और प्रकृति इतने गुस्से में है कि आज हम सभी मानवजात को, हमको मुँह दिखने लायक रखा नहीं है और इसलिए हम सबको अपने मुँह पे मास्क बाँध करके, अपना मुँह छुपा करके घूमना पड अड़ रहा है क्योकि हमने प्रकृति के साथ इतना अन्याय किया, ये में अपने साथियों के बीच में मज़ाक में कभी कभी बताता रहता हूँ भारत में हमने climate संबंधी उद्देश्यों की प्राप्ति के लिए महत्वाकांक्षी लक्ष्य निर्धारित किए हैं। Renewable energy में हमने 2030 तक 450 गीगावाट installed capacity का लक्ष्य रखा है। अंतर्राष्ट्रीय सहयोग बढ़ाने के लिए हमने International Solar Alliance और Coalition for Disaster Resilient Infrastructure जैसे initiatives भी लिए हैं। मैं Finland को ISA और CDRI से जुड़ने का आग्रह करता हूँ। फ़िनलैंड की क्षमता और विशेषज्ञता में इन अंतर्राष्ट्रीय संस्थाओं को आपकी जो महारत है इसका लाभ मिलेगा। Excellency, फ़िनलैंड new और emerging technologies, digital infrastructure, education और skill development के क्षेत्र में भी अग्रणी स्थान रखता है। इन सभी क्षेत्रों में हमारे बीच सहयोग की संभावनाएं हैं। मुझे प्रसन्नता है कि आज हम ICT, mobile technology और डिजिटल education के क्षेत्र में एक नयी partnership घोषित कर रहे हैं। हमारे शिक्षा मंत्रालय भी एक High Level Dialogue आरम्भ कर रहे हैं। मुझे आशा है कि आज की हमारी Summit से भारत-फ़िनलैंड संबंधों के विकास में और गति आएगी। Excellency, आज यह हमारी पहली मुलाक़ात है। अच्छा होगा अगर हम रुबरु मिल पाते। लेकिन पिछले एक साल में हम सभी को technology की मदद से मिलने की आदत बनती जा रही है। लेकिन मुझे प्रसन्नता है कि हमें शीघ्र ही पुर्तगाल में India-EU Summit, और डेनमार्क में India-नॉर्डिक Summit के दौरान मिलने का मौका मिलेगा। मैं आपको भारत की यात्रा करने का भी निमंत्रण देता हूँ। जब भी सुविधा हो, आप अवश्य भारत आएं। मैं प्रारंभिक बात को यहीं पर समाप्त करता हूँ। अब फिर अगले सत्र में हम आगे की बात करेंगे। बहुत बहुत धन्यवाद।
कैबिनेट ने भारत के संघ लोक सेवा आयोग और अफगानिस्तान के स्वतंत्र प्रशासनिक सुधार और सिविल सेवा आयोग के बीच समझौता ज्ञापन पर हस्ताक्षर किये जाने को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने भारत के संघ लोक सेवा आयोग (यूपीएससी) और अफगानिस्तान के स्वतंत्र प्रशासनिक सुधार और सिविल सेवा आयोग (आईएआरसीएससी) के बीच समझौता ज्ञापन (एमओयू) पर हस्ताक्षर किये जाने को मंजूरी दे दी है। यह एमओयू, आईएआरसीएससी और यूपीएससी के बीच संबंधों को मजबूती प्रदान करेगा। यह उमीदवारों के चयन के क्षेत्र में दोनों पक्षों को अनुभव और विशेषज्ञता को साझा करने की सुविधा प्रदान करेगा। समझौता ज्ञापन (एमओयू) की प्रमुख विशेषताएं: सार्वजनिक सेवा में भर्ती और चयन के आधुनिक दृष्टिकोण, विशेष रूप से यूपीएससी और आईएआरसीएससी के कार्य के संबंध में अनुभव का आदान-प्रदान। पुस्तकों, मार्गदर्शक पुस्तिकाओं तथा अन्य दस्तावेजों समेत सूचना और विशेषज्ञता का आदान-प्रदान, जो गोपनीय प्रकृति का नहीं हो। लिखित परीक्षाओं की तैयारी तथा कंप्यूटर आधारित भर्ती परीक्षा और ऑनलाइन परीक्षाओं के आयोजन में सूचना प्रौद्योगिकी (आईटी) के उपयोग में विशेषज्ञता साझा करना। आवेदनों के शीघ्र जांच और त्वरित निपटान के लिए एकल खिड़की प्रणाली (सिंगल विंडो सिस्टम) के अनुभव साझा करना। परीक्षा प्रणाली में शामिल विभिन्न प्रक्रियाओं पर अनुभव और विशेषज्ञता साझा करना। अधिकारियों के लिए प्रशिक्षण सत्र आयोजित करना, इसमें पक्षों को मिले कार्य-आदेश से संबंधित सभी मामलों पर पक्षों को सचिवालय / मुख्यालय से अल्प अवधि के लिए जोड़ना शामिल है। विभिन्न सरकारी एजेंसियों को प्राप्त शक्ति के तहत एजेंसियों द्वारा पदों की भर्ती में अपनाए गए तौर-तरीकों और प्रक्रियाओं पर अनुभव साझा करना।
अफगानिस्‍तान के विदेश मंत्री श्री सलाहुद्दीन रब्‍बानी ने प्रधानमंत्री से मुलाकात की

अफगानिस्‍तान के विदेश मंत्री श्री सलाहुद्दीन रब्‍बानी ने आज प्रधानमंत्री श्री नरेन्‍द्र मोदी से मुलाकात की। प्रधानमंत्री ने कहा कि भारत अफगानिस्‍तान के साथ अपने संबंधों को सर्वोच्‍च प्राथमिकता देता है। प्रधानमंत्री ने अफगानिस्‍तान और वहां के लोगों पर थोपे गए आतंकवाद के खिलाफ लड़ाई में अफगानिस्‍तान को अपने समर्थन को दोहराया। उन्‍होंने अफगानिस्‍तान सरकार और वहां के लोगों को शांतिपूर्ण, संयुक्‍त, लोकतांत्रिक एवं समृद्ध राष्‍ट्र के निर्माण में उनके प्रयासों के प्रति भारत का पूर्ण समर्पण एवं मानवीय आधार पर विकास के लिए सहायता प्रदान करने की अपनी वचनबद्धता को दोहराया। विदेश मंत्री श्री रब्‍बानी ने अफग़ान की स्थिति के बारे में प्रधानमंत्री को अवगत कराया। दोनों नेताओं ने सहमति जताई कि अफग़ान शांति प्रक्रिया में अफग़ान के नेतृत्‍व, अफग़ान पोषित और अफग़ान द्वारा नियंत्रित होनी चाहिए। विदेश मंत्री श्री रब्‍बानी भारत-अफगानिस्‍तान रणनीतिक सहयोग परिषद की दूसरी बैठक की भारत की विदेश मंत्री के साथ सह-अध्‍यक्षता करने के लिए इस समय भारत की यात्रा पर है।
प्रधानमंत्री ने 2018 के एशियन पैरा गेम्‍स के पदक विजेताओं को बधाई दी

प्रधानमंत्री श्री नरेन्‍द्र मोदी आज 2018 के एशियन पैरा गेम्‍स के पदक विजेताओं से मिलें और उन्‍हें बधाई दी। इस अवसर पर प्रधानमंत्री ने विभिन्‍न स्‍पर्धाओं में खिलाडि़यों द्वारा पदक जीतने पर प्रसन्‍नता व्‍यक्‍त की। खिलाडि़यों के प्रदर्शन की सराहना करते हुए प्रधानमंत्री ने कहा कि उनकी सफलता में उनके मनोबल की अहम भूमिका रही है। प्रधानमंत्री ने वैश्विक स्‍तर पर भारत की प्रतिष्‍ठा बढ़ाने में योगदान के लिए उन्‍हें बधाई दी। प्रधानमंत्री ने पदक विजेता खिलाडि़यों के प्रशिक्षकों की भी सराहना की। उन्‍होंने एथलीटों से कहा कि वे अपना उत्‍साह बनाये रखे और इससे भी अधिक ऊंचाइयां छूने के लिए परिश्रम करें।
प्रधानमंत्री ने कोलकाता में निर्माणाधीन फ्लाईओवर ढहने से उपजे हालात का जायजा लेने के लिए पश्चिम बंगाल की मुख्‍यमंत्री से बात की

प्रधानमंत्री श्री नरेन्द्र मोदी ने पश्चिम बंगाल की मुख्‍यमंत्री सुश्री ममता बेनर्जी से बात कर, कोलकाता में एक निर्माणाधीन फ्लाईओवर के ढहने से उपजे हालात का जायजा लिया। प्रधानमंत्री ने कोलकाता में हुये हादसे पर दुख व्यक्त किया और केन्‍द्र की ओर से हरसंभव मदद का आश्‍वासन दिया।
संसद के शीतकालीन सत्र के शुरुवात पर संसद भवन के बाहर मिडिया को प्रधानमंत्री का वक्तव्य

Good Morning Friends, आमतौर पर दिवाली के साथ-साथ ठंड का मौसम भी प्रारंभ हो जाता है। लेकिन Global Warming, Climate Change इसका प्रभाव ये है कि अभी भी ठंड उतनी मात्रा में अनुभव नहीं हो रही है। लेकिन हमारा Winter Session शुरू हो रहा है। और मुझे विश्‍वास है, कि 2017 में प्रारंभ हो रहा ये Winter Session, जो 2018 तक चलेगा, और कई महत्‍वपूर्ण सरकार के कामकाज भी, जो दूरगामी प्रभाव पैदा करने वाले हैं, वो सदन में आएंगे, अच्‍छी बहस हो, सकारात्‍मक बहस हो, innovative सुझावों के साथ बहस हो, तो संसद के समय का उपयोग देश के लिए अधिक कारगर निवरता है। और इसीलिए, मुझे विश्‍वास है कल भी हमारी ये All Party Meeting हुई, उसमें भी स्‍वर यही है, कि देश को आगे बढ़ाने की दिशा में इस सदन के सत्र का उपयोग सकारात्‍मक रूप से हो। मैं भी आशा करता हूं, कि सकारात्‍मक रूप से सदन का सत्र चलेगा, देश लाभान्वित होगा, लोकतंत्र मजबूत होगा, सामान्‍य मानव की आशा, आकांक्षाओं को परिपूर्ण करने में एक नया विश्‍वास पैदा होगा। बहुत-बहुत धन्‍यवाद।
रूस में प्रधानमंत्री का स्‍वागत सांस्‍कृतिक कार्यक्रमों ‘अभिनंदन’ और ‘अभिव्‍यक्ति’ के साथ होगा

सांस्‍कृतिक कार्यक्रम रूस में भारत की सांस्‍कृतिक परंपराओं की लोकप्रियता और सांस्‍कृतिक समझ के महत्‍व को दर्शायेगा। प्रधानमंत्री मोदी के स्‍वागत में रूसी कलाकार अद्वितीय पहल करते हुए भारतीय कलात्‍मक-क्रियाकलापों का प्रदर्शन करेंगे। रूसी कलाकार स्‍वर सम्राज्ञी लता मंगेशकर द्वारा गाई गई श्री अटल बिहारी वाजपेयी की कविता ‘गीत नया गाता हूं’ पर भी संगीतमय प्रस्‍तुति देंगे। 24 दिसम्‍बर को रूस में प्रधानमंत्री नरेन्‍द्र मोदी का स्‍वागत दो सांस्‍कृतिक कार्यक्रमों ‘अभिनंदन’ और ‘अभिव्‍यक्ति’ के साथ होगा। ‘अभिनंदन’ में रूसी कलाकार भारतीय कलात्‍मक-क्रियाकलापों यानि आर्ट फॉर्म (क्‍लासिकल एवं लोक नृत्‍य) पर प्रस्‍तुति देंगे। यह रूस में भारत की सांस्‍कृतिक परंपराओं की लोकप्रियता और सांस्‍कृतिक समझ के महत्‍व को प्रदर्शित करेगा। ‘अभिनंदन’ में रूसी कलाकारों द्वारा भारत की प्रदर्शन कला, परंपराओं को आत्‍मसात करने को चित्रित करने का प्रयास किया जायेगा। ‘अभिनंदन’ एक श्‍लोक गायन और रूसी ब्रह्मकुमारियों द्वारा वन्‍दे मातरम की रचनात्‍मक प्रस्‍तुति के साथ शुरू होगा। इसके बाद संक्षिप्‍त तौर पर कुचिपुड़ी, कथक और डांडिया रास भी प्रस्‍तुत किया जायेगा। कार्यक्रम का समापन मंच पर सभी कलाकारों द्वारा लता मंगेशकर द्वारा गाई गई श्री अटल बिहारी वाजपेयी की कविता ‘गीत नया गाता हूं’ की संगीतमय प्रस्‍तुति के साथ होगा। ‘अभिनंदन’ में 52 कलाकार अपनी प्रस्‍तुतियां देंगे। इस प्रस्‍तुति का महत्‍व यह है कि ये अटल जी के जन्‍मदिन की पूर्व संध्‍या पर होगी। अभिव्‍यक्ति रूसी कलाकारों एवं कुछ उत्‍साही लोगों द्वारा भारतीय परंपराओं, इतिहास एवं संस्‍कृति की सभी भारतीयों एवं विदेशों में भारत के शुभचिंतकों के मन में बनी और दिल से प्रतिध्‍वनित होने वाली मुखर एवं प्रमाणिक छवि को प्रदर्शित करने का प्रयास है। यह भारत और रूस के लोगों के बीच पहले से मौजूद भाईचारे और सौहार्द्ध की भावना को प्रतिबिंबित करती है। ‘अभिव्‍यक्ति’ सद्भावना के प्रकटीकरण को समर्पित है और ‘वसुधैव कुटुम्‍बकम’ के हमारे दर्शन को प्रस्‍तुत करता है, जो समूचे विश्‍व के साथ हमारे संबंधों की विशेषता है। ‘अभिव्‍यक्ति’ में 100 कलाकार अपनी प्रस्‍तुतियां देंगे। इसमें मुख्‍यता नमस्‍कारम, चारिष्‍णु, भरत नाट्यम, रूद्र पंडत्‍तम, खोरिया, लावणी और कलिना ताल का प्रदर्शन होगा।
न्‍यायमूर्ति रंजन गोगोई भारत के अगले मुख्‍य न्‍यायाधीश नियुक्‍त

राष्‍ट्रपति ने न्‍यायमूर्ति रंजन गोगोई को भारत का अगला मुख्‍य न्‍यायाधीश नियुक्‍त किया है। वह देश के वर्तमान मुख्‍य न्‍यायाधीश न्‍यायमूर्ति दीपक मिश्रा के सेवानिवृत्‍त होने के बाद 3 अक्‍तूबर, 2018 को भारत के मुख्‍य न्‍यायाधीश का पद भार ग्रहण करेंगे। न्‍यायमूर्ति रंजन गोगोई का जन्‍म 18 नवंबर, 1954 को हुआ और वह 1978 में एक अधिवक्‍ता के रूप में नामांकित हुए। उन्‍होंने गुवाहाटी उच्‍च न्‍यायालय में संवैधानिक, कराधान एवं कंपनी मामलों पर प्रैक्टिस शुरु की। उन्‍हें 28 फरवरी, 2001 को गुवाहाटी उच्‍च न्‍यायालय में स्‍थायी न्‍यायाधीश नियुक्‍त किया गया। 9 सितंबर, 2010 को उन्‍हें पंजाब एवं हरियाणा उच्‍च न्‍यायालय में स्‍थानांतरित किया गया। 12 फरवरी, 2011 को उन्‍हें पंजाब एवं हरियाणा उच्‍च न्‍यायालय का मुख्‍य न्‍यायाधीश नियुक्‍त किया गया। 23 अप्रैल, 2012 को उन्‍हें भारत के सर्वोच्‍च न्‍यायालय के एक न्‍यायाधीश के रूप में नियुक्‍त किया गया।
‘मन की बात’ में प्रधानमंत्री ने ‘आत्‍मनिर्भर भारत एप इनोवेशन चैलेंज’ के तहत विकसित किए गए विभिन्‍न एप को सराहा

प्रधानमंत्री श्री नरेन्‍द्र मोदी ने ‘मन की बात’ कार्यक्रम से जुड़े अपने नवीनतम संबोधन में कहा कि बड़ी संख्‍या में युवाओं ने ‘आत्मनिर्भर भारत एप इनोवेशन चैलेंज’ में बड़े उत्साह के साथ हिस्सा लिया। उन्‍होंने कहा कि तकरीबन दो तिहाई एप टियर-2 और टियर-3 शहरों के युवाओं ने बनाए हैं। उन्होंने कहा कि विभिन्न श्रेणियों में लगभग दो दर्जन एप को पुरस्कार दिए गए हैं। उन्‍होंने श्रोताओं से इन सभी एप के बारे में विस्‍तार से जानने और इनसे जुड़ने को कहा। प्रधानमंत्री ने इनमें से कई एप के बारे में चर्चा की जिनमें ‘कुटुकी किड्स लर्निंग एप’ भी शामिल है जो बच्चों के लिए एक संवादात्‍मक एप है। प्रधानमंत्री ने माइक्रो ब्लॉगिंग प्लेटफॉर्म के एक एप के बारे में भी बताया जिसका नाम है कू – कू कू। प्रधानमंत्री ने इन एप का भी उल्‍लेख किया: ‘चिंगारी’ एप, जो युवाओं के बीच काफी लोकप्रिय हो रहा है; ‘आस्‍क सरकार’ एप, जिस पर किसी भी सरकारी योजना के बारे में सही जानकारी हासिल कर सकते हैं; ‘स्टेप सेट गो’, जो एक फिटनेस एप है, इत्‍यादि। प्रधानमंत्री ने कहा कि आज के छोटे-छोटे स्‍टार्ट-अप्‍स कल बड़ी-बड़ी कंपनियों में बदलेंगे और दुनिया में भारत की पहचान बनेंगे। उन्‍होंने कहा कि यह मत भूलिये कि आज जो दुनिया में बहुत बड़ी-बड़ी कंपनियां नजर आती हैं, वे भी कभी स्‍टार्ट-अप हुआ करती थीं।
नेपाल के पूर्व प्रधानमंत्री शेर बहादुर देबुवा ने प्रधानमंत्री से मुलाकात की

नेपाल के पूर्व प्रधानमंत्री श्री शेर बहादुर देउबा ने कल प्रधानमंत्री श्री नरेन्द्र मोदी से मुलाकात की। प्रधानमंत्री श्री नरेन्द्र मोदी ने कहा है कि भारत पूरी तरह से भूकंप के बाद पुनर्निर्माण के प्रयास में नेपाल का समर्थन करने के लिए प्रतिबद्ध है। प्रधानमंत्री ने नेपाल में बाकी संवैधानिक मुद्दों को हल करने में हासिल प्रगति की सराहना की है और आशा व्यक्त की कि इस तरह के सभी मुद्दों को सहकारिता और सहयोग की भावना में जल्द से जल्द सुलझा लिया जाएगा।
प्रधानमंत्री आज पश्चिम बंगाल में जलपाईगुड़ी पहुंचे

प्रधानमंत्री ने जलपाईगुड़ी में राष्ट्रीय राजमार्ग पर फालाकाटा-सलसलाबाड़ी सेक्शन को चार लेन का बनाने की परियोजना की आधारशिला रखी जलपाईगुड़ी में कलकत्ता उच्च न्यायालय के नये सर्किट बेंच का उद्घाटन भी किया प्रधानमंत्री श्री नरेन्द्र मोदी ने आज जलपाईगुड़ी का दौरा किया, जहां उन्होंने राष्ट्रीय राजमार्ग-31डी पर फालाकाटा-सलसलाबाड़ी सेक्शन के बीच चार लेन की सड़क परियोजना की आधारशिला रखी और कलकत्ता उच्च न्यायालय के नये सर्किट बेंच का उद्घाटन किया। 41.7 किलोमीटर लंबा फालाकाटा-सलसलाबाड़ी सेक्शन राष्ट्रीय राजमार्ग विकास परियोजना के दूसरे चरण के तहत परिकल्पित पूर्वी-पश्चिमी गलियारे का हिस्सा है। पूर्वोत्तर क्षेत्र के लिए यह संपर्क का प्रमुख जरिया है। यह परियोजना डिजाइन, निर्माण, वित्त परिचालन और हस्तांतरण (डीबीएफओटी) के आधार पर ढ़ाई वर्षों में पूरी होगी। इसके पूरे हो जाने से सलसलाबाड़ी और अलीपुर दुआर से सिलीगुड़ी के बीच सड़क मार्ग की दूरी करीब 50 किलोमीटर घट जाएगी। जलपाईगुड़ी में कलकत्ता उच्च न्यायालय का नया सर्किट पीठ उत्तरी बंगाल के दार्जिलिंग, कालिम्पोंग, जलपाईगुड़ी और कूच बिहार के लोगों को न्यायिक सेवाएं जल्दी मिल सकेंगी। इन चार जिलों के लोगों को अब 600 किलोमीटर की यात्रा कर कलकत्ता उच्च न्यायालय नहीं जाना पड़ेगा, बल्कि महज 100 किलोमीटर की दूरी तय करके वे न्यायालय के सर्किट पीठ पहुंच सकेंगे।
प्रधानमंत्री ने ज्‍येष्‍ठ अष्‍टमी पर कश्‍मीरी पंडितों को बधाई दी

प्रधानमंत्री श्री नरेन्‍द्र मोदी ने ज्‍येष्‍ठ अष्‍टमी के अवसर पर कश्‍मीरी पंडितों को बधाई दी है। अपने शुभकामना संदेश में प्रधानमंत्री ने कहा, “ज्‍येष्‍ठ अष्‍टमी के विशेष अवसर पर विशेषकर कश्‍मीरी पंडितों को बहुत-बहुत बधाई। प्रधानमंत्री ने कहा, माता खीर भवानी के पवित्र आशीर्वाद से सभी प्रसन्‍न, स्‍वस्‍थ और समृद्ध रहें।
आदि शंकर के जीवन और शिक्षाओं पर आधारित पुस्तक “आत्मतीर्थम्” प्रधानमंत्री को भेंट की गयी

इसरो के दो पूर्व वैज्ञानिकों, प्रो. बी. अनन्तरमण और डॉ के.एस. विश्वनाथन ने आज प्रधानमंत्री श्री नरेन्द्र मोदी से मुलाकात की और उन्हें “आत्मतीर्थम्” पुस्तक की एक प्रति भेंट की जिसमें आदि शंकर के जीवन और शिक्षाओं का वर्णन है। पुस्तक श्री नोचूर वेंकटरमन द्वारा लिखी गयी है।
प्रधानमंत्री ने तमिलनाडु में भारी वर्षा और बाढ़ से प्रभावित लोगों के लिए, प्रधानमंत्री राष्ट्रीय राहत कोष से अनुग्रह राशि की घोषणा की

प्रधानमंत्री श्री नरेन्द्र मोदी ने तमिलनाडु में आई भारी वर्षा के कारण आई बाढ़ में मारे गए प्रत्येक व्यक्ति के परिजनों को प्रधामंत्री राष्ट्रीय राहत कोष से 2 लाख रूपये की अनुग्रह राशि देने की घोषणा की है और गंभीर रूप से घायल प्रत्येक व्यक्ति के लिए 50,000 रूपये की अनुग्रह राशि देने की घोषणा की गई है। यह राशि प्रधामंत्री राष्ट्रीय राहत कोष से प्रदान की जाएगी।
प्रधानमंत्री ने गुरु नानक जयंती के अवसर पर लोगों को बधाई दी

प्रधानमंत्री श्री नरेन्द्र मोदी ने गुरु नानक जयंती के अवसर पर लोगों को बधाई दी। अपने बधाई संदेश में प्रधानमंत्री ने कहा:– “गुरु नानक जयंती के अवसर पर हर किसी को मेरी शुभकामनाएं। गुरु नानक देव के सेवा, करुणा और सद्भाव के संदेश अनंतकाल तक प्रेरित करते रहेंगे।”
प्रधानमंत्री ने राष्‍ट्रकवि रामधारी सिंह दिनकर की जयंती पर उन्‍हें नमन किया

प्रधानमंत्री श्री नरेन्‍द्र मोदी ने राष्‍ट्रकवि रामधारी सिंह दिनकर की जयंती पर उन्‍हें नमन किया है। प्रधानमंत्री ने कहा, “राष्ट्रकवि दिनकर जी को उनकी जयंती पर नमन। हिन्दी भाषा व साहित्य के क्षेत्र में उनका योगदान अमूल्य है। उनकी रचनाओं ने देश को प्रेरित किया।”
प्रधानमंत्री ने मध्यप्रदेश के स्थापना दिवस के अवसर पर राज्य के लोगों को शुभकामनाएं दीं

प्रधानमंत्री श्री नरेन्द्र मोदी ने आज मध्यप्रदेश के स्थापना दिवस के अवसर पर राज्य के लोगों को बधाई दी है। इस अवसर पर एक ट्वीट में श्री मोदी ने कहा, “मध्यप्रदेश के स्थापना दिवस के अवसर पर मैं राज्य की जनता को हार्दिक बधाई देता हूं और यह प्रार्थना करता हूं कि आने वाले वर्षों में मध्यप्रदेश में रिकार्ड प्रगति हो।”